DA Den Europæiske Unions Tidende CE 84/829

(2004/C 84 E/0923)

SKRIFTLIG FORESPØRGSEL E-0639/04

af Camilo Nogueira Román (Verts/ALE) til Kommissionen

(3. marts 2004)

Om: Torrentes de Mácara i floden Ulla (Galicien): fare for ødelæggelse af tre meget værdifulde strømfald på grund af dæmningsbyggeri

I Ulla-floden i Galicien, hvor den »endnu er en ung, men allerede imponerende flod«, i kommunen Antas de Ulla, tæt ved pilgrimsruten til Santiago de Compostela, er der fare for, at Torrentes de Mácara, et paradis dannet af tre strømfald, der strækker sig over tre kilometer, vil forsvinde, fordi elektricitetsselskabet Unión Fenosa agter at bygge en dæmning. Denne dæmning vil under alle omstændigheder kun kunne producere en ubetydelig mængde elektricitet. På den strækning, der danner Torrentes de Mácara, er der syv potentielle levesteder af fællesskabsinteresse, som endnu ikke er blevet inddraget i Natura 2000-nettet. Der lever også en art, som indgår i bilag II til habitatdirektivet (92/43/EØF (1)). Dæmningsbyggeriet er på uansvarlig vis blevet godkendt af den galiciske regering. Har Kommissionen kendskab til dette alvorlige problem? Er den indstillet på at træffe foranstaltninger til at undgå ødelæggelse af paradiset ved Torrentes? Ved Kommissionen, at Coordenadora da Defesa dos Rios (Den Koordinerende Gruppe til Flodernes Beskyttelse) har indgivet klage til den galiciske regering og Departementet for Vand i Galicien samt til den galiciske ombudsmand og den spanske stats ombudsmand for at bevare Torrentes og andre dele af Ulla-vandløbet? Hvilken form for miljøkonsekvensanalyse er der blevet foretaget? Er Kommissionen klar over, at størstedelen af Ulla-flodområdet — Ulla-Deza flodsystemet og Sobreiral ved floden Arnego, der er udpeget som lokaliteter af betydning på fællesskabsplan — indgår i Natura 2000-nettet, og at Mácara-dæmningen ud over den skade, som der er påført den øvre del af Ulla, vil være til skade for dette allerede beskyttede flodområde? Er Kommissionen klar over, at der i flodområdet Ulla-Deza-Arnego er planlagt opførelse af syv nye dæmninger til trods for, at Galicien er i oprør over denne mulighed? Er den klar over, at netop de dele af floderne, hvor de syv dæmningsprojekter er planlagt, blev undtaget fra Natura 2000-nettet, selv om de også opfylder kravene i direktivet?

Svar afgivet på Kommissionens vegne af Margot Wallström

(16. april 2004)

I december 1997 foreslog de spanske myndigheder området »Sistema Fluvial Ulla — Deza«, (ES11140001), som en lokalitet af fællesskabsbetydning (pSCI) med henblik på oprettelsen af Natura 2000-nettet.

Lokaliteten rummer vigtige fiskearter, f.eks. havlampret (Petromyzon marinus), stavsild (Alosa fallax) og laks (Salmo salar), samt følgende naturtype af fællesskabsbetydning:

— Habitattype 4020: Tempererede atlantiske våde hedestrækninger med Erica tetralix, og

— Habitattype 91 E0: Alluvial skov med Alnus glutinosa og Fraxinus excelsior.

En af de væsentligste trusler mod denne lokalitet er tab af levesteder, jf. Natura 2000-dataskemaet.

Kommissionen finder, at de spanske myndigheder må foreslå yderligere lokaliteter i regionen Galicien med henblik på at opfylde kravene i Rådets direktiv 92/43/EØF af 21. maj 1992 om bevaring af naturtyper samt vilde dyr og planter for den atlantiske biogeografiske region. Der er udpeget mindst seks habitattyper, som ikke er tilstrækkeligt repræsenteret i det spanske forslag, og Galicien er udpeget som en region, hvori der bør foreslås nye lokaliteter. Derudover finder Kommissionen, at de spanske myndigheder bør klassificere flere områder som særligt beskyttede områder i regionen Galicien i henhold til Rådets direktiv 79/409/EØF af 2. april 1979 om beskyttelse af vilde fugle (2).

Kommissionen var ikke bekendt med de forhold, som det ærede medlem omtaler. Den har derfor taget kontakt til de spanske myndigheder for at sikre, at Fællesskabets miljølovgivning anvendes korrekt i dette tilfælde.

(1) EFT L 206 af 22.7.1992, s. 7.

(2) EFT L 103 af 25.4.1979 med senere ændringer, EFT L 115 af 8.5.1991.